ไฟแนนซ์ทูเดย์
...งานหนักที่สุดในกระทรวงการคลัง ช่วงนี้คงไม่มีใครเกิน เอกนิติ นิติทัณฑ์ประภาศ รองผู้อำนวยการสำนักงานเศรษฐกิจการคลัง ที่รับงานสำคัญหลายเรื่องมาทำ โดยเฉพาะมาตรการกระตุ้นเศรษฐกิจ ซึ่งเจ้าตัวอุบเงียบ ไม่มีเสียล่ะที่มาตรการจะหลุดออกสื่อ ก่อนที่จะรายงานให้ รมว.คลัง
11 พ.ย. 2557

...งานหนักที่สุดในกระทรวงการคลัง ช่วงนี้คงไม่มีใครเกิน เอกนิติ นิติทัณฑ์ประภาศ รองผู้อำนวยการสำนักงานเศรษฐกิจการคลัง ที่รับงานสำคัญหลายเรื่องมาทำ โดยเฉพาะมาตรการกระตุ้นเศรษฐกิจ ซึ่งเจ้าตัวอุบเงียบ ไม่มีเสียล่ะที่มาตรการจะหลุดออกสื่อ ก่อนที่จะรายงานให้ รมว.คลัง
การกำงานเอาไว้คนเดียว ก็อาจจะทำให้หนุ่มเอกเหนื่อยล้า แต่ก็สบายใจที่ผู้ใหญ่ไว้วางใจมอบหมายงานสำคัญให้ทำ อนาคตปลัดคลังคงไม่ไปไหนไกล
...ด้าน “พี่หมาย” สมหมาย ภาษี รมว.คลัง ก็งานรัดตัวทุกเรื่องมะรุมมะตุ้มอยู่ที่คลัง ตั้ง รมช.ได้เมื่อ ไหร่คงจะช่วยแบ่งเบาภาระไปได้มาก 
รมว.คลัง แจงเหตุจ่ายเงินชาวนาช่วยเหลือปัจจัยการผลิตไร่ละ 1,000 บาทล่าช้า เป็นเพราะ พล.อ.ประยุทธ์ จันทร์โอชา นายกรัฐมนตรี เป็นห่วงอาจจะมีการตุกติกการจ่ายเงิน ก็เลยต้องเพิ่มขั้นตอนการตรวจสอบทะเบียนชาวนาที่มาลงทะเบียนขอรับเงินให้ลงลึกไปถึงระดับอำเภอและตำบล ซึ่งทางกระทรวงมหาดไทยช่วยเหลือเร่งดำเนินการให้เป็นการด่วนแล้ว เพื่อให้การจ่ายเงินชาวนาได้ตามแผนที่วางไว้
...ประธานสมาคมธนาคารไทย บุญทักษ์ หวังเจริญ ส่งหนังสือลาประชุมต่อสภานิติบัญญัติแห่งชาติ หรือ สนช. เพื่อบินไปร่วมประชุมอาเซียน แบงก์เกอร์ ที่ฟิลิปปินส์ ระหว่างวันที่ 11-14 พ.ย.นี้ หัวข้อหารือน่าจะเน้นไปในเรื่องเออีซี ภาวะเศรษฐกิจโลกที่ยังมีแนวโน้มไม่ดีจนถึงปีหน้า
...ธนาคารกสิกรไทยเชิญ ดร.กิริฎา เภาพิจิตร นักเศรษฐกรอาวุโสประจำประเทศไทยของธนาคารโลก มาร่วมกับทีมบริหารเงินของธนาคาร นำโดย กิตติ เจริญกิจชัยชนะ ผู้บริหารกลุ่มงานขายผลิตภัณฑ์ทางการเงิน กอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย มาร่วมสัมมนา “แนวโน้มเศรษฐกิจปี 2558 ปีมะแมจะเฮงหรือไม่” ให้กับลูกค้าฟัง 
ไฮไลต์คือการให้ความรู้และข้อมูลแก่ลูกค้าที่ประกอบธุรกิจได้ทราบถึงทิศทางค่าเงิน ดอกเบี้ย รวมทั้งแนวโน้มเศรษฐกิจในปีหน้า ที่โรงแรมอีสติน แกรนด์ สาทร วันที่ 12 พ.ย.นี้ 
...ธนาคารทหารไทยโปรโมท มิ่งขวัญ พัฒนวงศ์ ขึ้นเป็นหัวหน้าเจ้าหน้าที่บริหารส่งเสริมการตลาดลูกค้าบุคคลแทน กาญจนา โรจวทัญญู ที่ขอย้ายที่ทำงานไปเป็นผู้ช่วยผู้จัดการใหญ่อาวุโส สายบริหารกลยุทธ์การตลาดและการสื่อสาร ธนาคารไทยพาณิชย์ เรียบร้อยแล้ว